Sammin kyläyhdistys ry Hallitus 1.2.2018

TOIMINTAKERTOMUS VUODELTA 2017

Sammin kyläyhdistyksen hallitukseen kuuluivat vuoden 2017 alussa toukokuussa pidettyyn vuosikokoukseen asti Virve Hanhikangas (puheenjohtaja), Pentti Murto, Onni Myllymäki, Raimo Myllymäki (sihteeri) ja Ari Patola sekä varajäseninä Hannu Hautamäki, Pekka Iisakkala ja Marjatta Viljanen.

Sammin kyläyhdistyksen sääntömääräinen vuosikokous pidettiin 28.5.2017 ja siihen osallistui 19 jäsentä. Kokous hyväksyi vuoden 2016 tuloslaskelman ja taseen ja osittain keväälle 2017 ulottuvan toimintakertomuksen ja myönsi hallitukselle vastuuvapauden vuodelta 2016. Esitetty toimintasuunnitelma ja tulo- ja menoarvio hyväksyttiin toiminnan pohjaksi. Kokous velvoitti uuden hallituksen vahvistamaan itselleen taloussäännön ja valmistelemaan sääntöuudistusta, minkä lisäksi se keskusteli kylätalon käytöstä.

Vuosikokous valitsi yksimielisesti hallitukseen seuraavat jäsenet, joiden tehtävistä sovittiin hallituksen järjestäytymiskokouksessa. Hallitus on pitänyt vuoden 2017 aikana 11 kokousta, joihin osallistuminen ilmenee seuraavasta: varsinaiset jäsenet Simo Valli, puheenjohtaja (11), Virve Hanhikangas, varapuheenjohtaja (9), Henry Hautamäki (8), Susanna Järvenpää, rahastonhoitaja (5), Toivo Korpela (11), Veikko Korpela, sihteeri (11) ja Onni Myllymäki (11) sekä varajäsenet Raimo Myllymäki (5), Ritva Starck, kylätalon käytön vastaava (11) ja Pirjo Valli (9).

Vuosikokouksessa käydyn keskustelun mukaisesti hallitus päätti keskittyä talouden tasapainottamiseen, taloudenpidon säännölliseen käsittelyyn ja talousrutiinien hallintaan. Tämän vuoksi se hyväksyi toimintakautensa alussa suunnittelua ja päätöksentekoa käsittelevän taloussäännön toiminnan ohjenuoraksi. Samassa yhteydessä pohditttiin hallituksen jäsenten asemaa, oikeuksia ja velvoitteita ja sovittiin kokousmenettelyistä, pöytäkirjanpidosta, edustuksesta, hankinnoista ja muista tarpeellisista seikoista. Yhdistyksen talouden tilaa on seurattu ja käsitelty kokouksissa säännönmukaisesti. Myös omaisuusluettelot ja sopimustilanne on ajankohtaistettu. Kuten tilinpäätöksestä ilmenee, tasapainotavoite on saavutettu. Hallituksen toiminta on kauden aikana ja keskustelujen tuloksena hioitunut yhteistyöksi ja kaikki päätökset on tehty yksimielisesti.

Yhdistyksen suurin ponnistus on jälleen kerran ollut traktorien mäkivetokisojen järjestäminen, nyt jo 11. kerran. Kisat onnistuivat hyvin sekä toiminnallisesti että taloudellisesti. Paikalla oli runsaat 1 000 katsojaa, ohjelmatarjontaa oli koko perheelle ja järjestelyt toimivat hyvin. Erityiskiitoksen ansaitsevat ne kymmenet vapaaehtoiset, jotka voimiensa mukaisesti osallistuivat itse tapahtuman että sen etukäteisjärjestelyjen onnistumiseen. Taloudellinen tulos mahdollisti sen, että yhdistys pystyy hoitamaan kylätalon rakentamisesta vielä oleva velan suunnitellusti. Kehittämiskohteiksi tilaisuuden arvioinnissa todettiin markkinoinnin tehostaminen ja kisan palkintojen arvon parantaminen.

Kylätalon piha-alueen kunnostamiseen tehdyn ELY-keskuksen rahoituspäätöksen toteuttamisessa on ollut ongelmia. Maksatusta haettaessa rahoittaja totesi, että hanke on käynnistetty avustusehtojen vastaisesti ja hylkäsi hakemuksen. Hallitus valitti tästä päätöksestä hallinto-oikeuteen, jonka käsittely on kesken.

Yhdistyksen toiminnasta on tiedotettu kotisivuilla ja entisen Tähtisen talon seinään asetetulla ilmoitustaululla. Lisäksi hallitus lähetti kaikille kyläläisille ja kesäasukkaille kirjeen elokuussa.

Yhdistyksen edustajia on osallistunut mm. seuraaviin, talouden kannalta tärkeisiin talkoisiin: Kevään Hölkkä-tapahtuma, Lauri Tähkän konsertti Siikaisissa, Kankaanpään vauhtikisat ja Honkajoen Pesämäen tapahtumat.

Hallitus on keskustellut myös muualla kuin kylätalolla tapahtuvasta kyläläisten yhteistoiminnasta. Lavasjärven rannasta vuokratun uintipaikan ja pukeutumissuojan toimintaa on jatkettu, mutta samalla on päätetty, että toiminnan tarkoituksenmukaisuus yhdistyksen kannalta ratkaistaan kuluvan vuoden aikana. Samalla tule pohdittavaksi mahdollinen osallistuminen Lavasjärven kunnostukseen ja muihin yhteistyökohtaisiin.

Hallitus valmisteli vuosikokouksen edellyttämän sääntöuudisuksen niin, että uudet säännöt hyväksyttiin yksimielisesti 10.11.2017 pidetyssä ylimääräisessä kokouksessa ja patentti- ja rekisterihallitus vahvisti ne 28.12.2017. Hallituksen on tarkoitus käynnistää tehostettu jäsenten ja jäsenmaksujen hankinta alkuvuodesta 2018 ja samalla tiedottaa käytettävistä olevista jäseneduista.

Hallitus on hyväksynyt kylätalon käytön periaatteet ja hinnat sekä keskustellut muutenkin kylätalon käytön tehostamisesta. Pääasiallisia käyttäjiä ovat olleet Kansalaisopiston opiskelijat ja erilaisia juhlia järjestäneet kyläläiset. Esteenä kylätalon laajemalle käytölle näyttäisi olevan puute vastuullisista vetäjistä.

Vaikka kyläyhdistyksen toiminta on vakiintunut ja sen päätöksentekomenettelyt ovat ajantasaisia, on edessä koko ajan uusia haasteita. Toiminnan ja talouden kannalta kolme tärkeintä tavoitetta ovat traktorien vetokisojen jatkon onnistuminen, kylätalon käytön monipuolistaminen ja tehostaminen sekä kyläläisten aktivointi omaan toimintaan, yhteistyöhön ja talkoisiin. Olennaista on vapaaehtoinen, tasavertainen sekä ennen kaikkea avoin toiminta kyläyhdistyksen ja yhteisten tavoitteiden puolesta.